**XXIV Konvencija Saveza udruga Lions klubova – Lions Distrikt 126 – Hrvatska**

**IZVJEŠĆE O RADU KABINETA DISTRIKTA U LIONS GODINI 2017./2018.**

**ZADAR, 26. svibnja 2018. godine**

**Uvod**

Dragi lionsi, anđeli humanosti,

pozdravljam Vas pri samome kraju moga mandata, od Konvencije u gradu Rijeci, preko velike međunarodne 100. godišnje Konvencije Lionsa u Chicagu do grada Zadra. Dopustite mi na početku ove godišnje Skupštine uputiti posebne pozdrave našim dragim gostima, svima vama delegatima i Lionsima Hrvatske, mojim suradnicima – članovima Kabineta guvernera, sredstvima javnoga priopćavanja i na kraju našem međunarodnom predsjedniku Nareshu Aggarwalu. Posebno pozdravljam i naše domaćinime LC Zadar, na čelu sa Nikšom Milićem i Davorkom Mezić. Drago mi je da se XXIV Konvenciju održava upravo u Zadru, gradu burne prošlosti, gradu umjetnosti i kulture, sporta i dobrih ljudi.

Nakon Konvencije u Rijeci, prepun entuzijazma i želje za ostvarenjem Plana i Programa, napravio sam kratkoročni, operativni Program. Plan zadaća i ciljeva, ali i onaj drugi, veliki “Namaste**“,** s pozdravom dobroga u vama,koji očito treba duže, kontinuirano, strateški promišljeno djelovanje cijeloga tima posvećenih i izvrsnih suradnika. U skladu sa mojim očekivanja, ova Lions godina godina je disala u skladu s našim ciljem: “Pomagati siromašnima i potrebitima – biti anđelima humanosti!“

Tek kada se preuzme dužnost drugoga, pa prvoga vice guvernera i konačno guvernera, moguće je kvalitetno sagledati stanje i zbivanja unutar klubova i Distrikta u cjelini.

**Stanje u klubovima i Distriktu - članstvo**

Zato je moja namjera o dobivanju realnog stanja klubova, započeta prije tri godine s mojim prethodnicima, otvorila procese sređivanja stanja, što je rezultiralo zaustavljanjem pada članstva i prestankom značajnog gubitka članova, onih koji su se umorili i otišli, ostavljajući za sobom trag njihova rada i predanoga služenja.

Velik je broj klubova koji uspješno realiziraju aktivnosti i imaju preko 20 članova što smatramo minimalno potrebnim brojem za kvalitetno djelovanje. Posebno se ističu po aktivnostima i održanju članstva: LC Zagreb, LC Zagreb Zrinjevac, LC Zagreb Grič, LC Zagreb Kaptol, LC Kontesa Nera, LC Zadar, LC Virovitica Vereucha, LC Split, LC Split Dioklecijan, LC Split Marjan, LC Salona, LC Poreč, LC Osijek, LC Osijek Mursa, LC Rijeka Korzo, LC Opatija, LC Novigrad, LC Šibenik Luca, LC Čakovec, LC Dubrovnik Sveta Vlaho, LC Mihael D. Miholjac, LC Drava i LC Đakovo. Uspješnu aktivnost ostvaruju uz potrebu rasta članstva: LC Agram, LC Vinkovci, LC Varaždin, LC Varaždin Millennium, LC Valpovo Belišće, LC Zagreb Lenuci, LC Libertas, LC Lovran, LC Sušak, LC Našice, LC Samobor, LC Sisak, LC Šibenik, LC Slavonski Brod, LC Buga, LC Popovača, LC Osijek Gea, LC Osijek Kuna, LC Hvar, LC Waldinger, LC Slatina, LC Rijeka i LC Brođanka. Najveći rast članstva ostvario je LC Universitas Osijek, a najveći broj akcija LC Vukovar.

Klubovi ispod 15 članova u latetnom su stanju i pitanje je vremena kad će daljnje stagnirati i dovesti u pitanje svoje postojanje. U tim klubovima nema prijema novih članova i nema konkretnijih akcija.

LC Delnice Gorski Kotar, LC Vinica, LC Karlovac i LC Narona Metković u visokom su stupnju opasnosti i potrebna im je hitna intervencija. LC Gorski Kotar - Delnice, osnovan bez kvalitetne pripreme i bez adekvatnog praćenja, s nedovoljno kvalitetnih kadrova, urušio se neposredno nakon čarteriranja i izgubio je 60% članova. LC Karlovac se nije oporavio i stagnira usprkos održanoj sjednici Kabineta, te naporu da se motivira članstvo, s potrebom kontinuiranog praćenja i izmjenom vodstva. LC Vinica i LC Narona Metković trebaju pomoć oko novih aktivnosti, prijema novih članova i edukacije vodstva.

LC Polytechnic, LC Trogir, LC Novi Marof, LC Pula, LC Zagorje i LC Beli Manastir u višem su stupnju opasnosti i potrebna im je pomoć i podrška. LC Polytechnic je primjer kvalitetnog oporavka uz pomoć izvrsnog guiding liona Sandre Jagodin, a i LC Trogir je uz pomoć vodstva dalmatinske regije oporavljen nakon dugog vremenskog perioda i značajno je povećao članstvo. LC Beli Manastir polako povećava članstvo i ostvaruje male ali uspješne akcije. LC Novi Marof, LC Pula i LC Zagorje imaju dugogodišnje članove, ali su im potrebni novi članovi koji će ojačati njihovu aktivnost.

Za sve ove klubove u opasnosti potrebno je imenovati guiding lione i podsjetiti njihove kumove na kumstvo i primljena priznanja prigodom osnivanja, a kako bi brzo i kvalitetno prebrodili poteškoće u djelovanju.

Određeni broj klubova kasni sa podnošenjem mjesečnih izvješća o članstvu, a veći je i broj klubova koji ne izvještavaju o provedenim aktivnostima. Zadatak je novog vodstva i tajništva da pomognu u realizaciji redovnih izvješća!

Dakle, na novome vodstvu, osnivačima i kumovima klubova, te svima nama i dalje stoji zadaća o osnaživanju kako 10 klubova s niskim brojem članova i smanjenom aktivnošću, tako i svim drugim klubovima koji se uspavljuju u redovnim aktivnostima ne primajući nove članove. To je dugoročni proces u kojemu će prema analizi kretanja članstva biti još određenih gubitaka, ali će zato osnaženi i ojačani klubovi jamčiti opstanak i progres Distrikta. U pojedinim Regijama postoji veliki prostor za osnivanje novih klubova što će, uvjeren sam, uspjeti budućim guvernerima i njihovim Kabinetima uz pomoć nas koji smo mandate priveli kraju.

U ovom mandatu osnovan je LC Slava Raškaj na čemu čestitam novim članicama i posebno 1. VDG Sanji Paprenjak!

***Što smo učinili?***

**Definiranje uloge i početak rada Vijeća za provedbu strategije**

Na Konvenciji na Plitvicama 2012. godine je prihvaćen vrlo značajan dokument, Strategija razvoja lionizma u Republici Hrvatskoj. Ni nakon imenovanja Vijeća za provođenje Strategije i pokušaja operacionalizacije, nije zaživjela provedba usvojene Strategije.

Rukovodstvo Distrikta je u ovoj godini, uspješnim okupljanjem u Kutini i pod koordinacijom 2. VDG Darka Ćuruvije, predložilo novu 5.-godišnju Strategiju, te oživjelo i operacionaliziralo Vijeće za strategiju kao temeljno tijelo koje će kreirati, donositi, nadzirati i provoditi u stvarnosti zacrtane planove iz već prihvaćene strategije. Danas je više no očita potreba raditi ne samo kratkoročno iz godine u godinu, sa stalnim promjenama koje mogu prekinuti kontinuitet uspješnoga rada, već utvrditi čvrstu strukturu upravljanja i stabilizirati organizaciju. Da bismo u tome uspjeli, potrebno je prihvatiti nužne promjene i ciljeve utvrđene novom Strategijom o razvoju. Honoriranje tajnika i sporazum slijedećih vodstava o važnosti i načinu njegova rada, neke su od temeljnih zadaća. U svome mandatu imao sam izuzetno dobru suradnju i podršku tajnika, Zlatka Jankovića – Miloša koji je u potpunosti odradio svoj posao i na tome mu čestitam!.

Planirati i provoditi programe ne znači ništa drugo, nego biti odgovoran. Ako ćemo se svake godine boriti za naplatu članarine prema Distriktu i Americi, strepiti koliko će klubova biti u financijskoj suspenzijizbog neizvršavanja obveza koje smo dragovoljno prihvatili, teško možemo opstati i provoditi sjajne projekte koje smo zacrtali. Vjerujem u uspješnost Vijeća za provođenje strategije na čelu s novom guvernericom pri čemu očekujem veći doprinos Vijeća guvernera. Zahvaljujem PDG Nadi Arbanas na sudjelovanju u provođenju Programa za ovu godinu, te doprinosu i potpori u donošenju nove Strategije!

**Usklađivanje rada i poslovanja Distrikta s pozitivnim propisima i Zakonom o nevladinim udrugama RH**

Savez Lions udruga Hrvatska, Distrikt 126 je temeljem programa i dokumentacije dobio Rješenje o obavljanju humanitarne djelatnosti, prikupljanju i raspodjeli humanitarne pomoći, edukaciji i provedbi posebnih, distriktrualnih projekata namijenjenih pojedinim skupinama. Sada važeći Zakon o udrugama ne prepoznaje našu organizaciju i njene klubove kao velik broj humanitarnih jedinica kojima treba olakšati djelovanje u realizaciji akcija i prikupljanju sredstava. Prevelik teret administracije u provođenju aktivnosti za ponekad i mala sredstva sprječava našu brojniju aktivnost izjednačavajući naše manje klubove sa velikim institucijama. Potrebno je formirati tim i pokrenuti inicijativu za promjenu Zakona ili izuzeće pretjeranih administrativnih obveza za udruge koje provode akcije za iznose manje od 10.000,00 kuna!

Istovremeno, određeni broj klubova ne izvršava u potpunosti obveze predviđene Zakonom i Statutom LCI u svezi održavanja Skupština u određenom roku, prijave vodstva na propisanim obrascima i podnošenje redovnih financijskih izvješća. Za ovaj dio aktivnosti potrebno je u okviru tajništva napraviti inventuru i srediti stanja!

**Suradnja s lokalnom samoupravom, nevladinim i međunarodnim organizacijama**

Lionsi su o ovoj godini uistinu otvorili vrata svojih klubova i ostvarili izvrsnu suradnju s gradskim upravama, srodnim humanitarnim organizacijama i naravno onima koje trebaju našu pomoć. Posebno sam bio ponosan da sam se, za vrijeme posjeta klubovima, uvjerio koliki pozitivni utjecaj Lionsi ostavljaju u svojoj sredini. Od Poreča, preko Opatije, Rijeke, Zadra, Splita, Dubrovnika, Šibenika, Čakovca, Zagreba, Virovitice, Đakova, B. Manastira, Valpova do Osijeka i svih ostalih mjesta, Lionsi uživaju ugled i poštovanje zbog dobrih djela koje čine služeći potrebitima. Za svoj nesebičan rad dobitnici su i visokih priznanja institucija u sredinama gdje djeluju.

U postupku smo potpisivanja Povelje sa Rotary organizacijom o zajedničkom djelovanju na području humanitarnih djelatnosti. Dosadašnje uspješno provedene aktivnosti pojedinih Lions i Rotary klubova u Varaždinu. Opatiji, Zagrebu i drugim sredinama garant su uspjeha ove inicijative.

Posebna vrijedna aktivnost koju nekoliko godina naš Distrikt provodi u skladu sa međunarodnim programom razmjene mladih Lionsa. Naše povjerenstvo na čelu sa našom Barbarom Milčić odrađuje sjajan posao koji se ogleda u sve većem broju mladih koji odlaze u razmjenu iz naše zemlje kao i mladih koji dolaze u Hrvatsku u razmjenu i kamp mladih, koji je zbog neadekvatnih uvjeta u Puli ove godine izmješten na drugu lokaciju. Hvala Bermanec Sari i ekipi na doprinosu!

***Leićima pomagati je naša trajna obveza i zadaća!***

Kao i Lions Distrikt, Leo Distrikt i njegovi klubovi su u proteklim godinama prošli fazu propasti velikog broja klubova i suočavanja s istinom. Dakle, umjesto onih koji godinama nisu radili, stabilizirana je aktivnost 6 klubova koji uspješnim akcijama doprinose uspješnosti Lions organizacije. Provedeno je 27 uspješnih akcija, a sudjeluje se i u aktivnostima akcija lions klubova osnivača. Leići ostvaruju rast članstva i pred njima je osnivanje novih Leo klubova u Osijeku i Poreču.

Sve aktivnosti leića podržane su od strane Kabineta guvernera u potpunosti, kako u sadržajnoj tako i u financijskoj potpori.

Naša je dužnost kao Distrikta, osobito Lions klubova u nadolazećim godinama pomoći daljnjoj stabilizaciji i uspješnoj organizaciji mladih Lionsa. Čestitke predsjednici Mariji Repalust, njenom Kabinetu i Leo koordinatoru Filipu Stipančiću na njihovom doprinosu!

***Projekati LCIF-a***

Nakon uspješno završenih projekata LCIF-a, pripremili smo i predali zahtjev za novim projektom. LC Našice, LC D. Miholjac i LC Valpovo-Belišće pripremili su zajednički projekt za opremu prostora OŠ u Našicama, u kojem bi vrijeme izvan nastave provodila djeca romske manjine. Očekujemo potvrdu ovog projekta! Zahvaljujem Editi Štefanić i Jozi Berečiću na pripremi ovog projekta!

***Odmah na početku Lions godine organizirana je edukacija***

Kako bismo dobili lidere koji će uspješno voditi klubove, provodili usvojene smjernice Lions Internationala, koristili sve raspoložive alate u svrhu poboljšanja i efikasnosti rada, jačali svoj vlastiti klub, čuvali postojeće članstvo i radili na dobivanju novoga, organizirali smo edukaciju odmah na početku godine. U tu svrhu je tiskan priručnik s uputamao postupanju, što se pokazalo vrlo korisnim. Edukacija se odvijala cijelu godinu. Posebni naglasak stavljen je na osposobljavanje tajnika i predsjednika klubova, te predsjednika Zona, dakle svih onih koji imaju vrlo veliki utjecaj na stanje u klubovima.

Održan je seminar za guiding lione u Našicama, edukacija za LEO Advisore u Karlovcu, kao i pripremna edukacija za nastupajući Kabinet u Rastokama, te edukacije po pojedinim klubovima, te sudjelovanje na ALLI seminaru u Salzburgu u Austriji i na godišnjem LCIF treningu u Parizu u Francuskoj.

Zahvaljujem GLT koordinatoru Mirjani Ćusek Slunjski, 2. VDG Darku Ćuruviji i GMT koordinatoru PDG Draženu Melčiću za veliki trud oko realizacije ovih edukacija!

U Lions godini 2017./2018. realizirano je:

1. Pet sjednica proširenoga i užeg Kabineta guvernera – Našice, Karlovac, Lovran, Kutina i Osijek
2. Tri velika Distriktualna projekta:

-Poster mira, koji okuplja više stotina radova djece na temu mira u svijetu iz cijele Hrvatske uspješno vodi Irella Bogut I LC Osijek Mursa

-Jedrima protiv droge Tradicionalna akcija Jedrima protiv droge, okupila je do sada najveći broj lionsa, 450 sudionika na 45 posada iz 17 zemalja, te po prvi puta uz značajniju  podršku lokalne zajednice i jači Visibility: postavljanje ploče Murter prijatelj Lionsa i vremenske kapsule  Lionsa s Poveljom humanosti, a također prvi puta pod visokim pokroviteljstvom Predsjednice Republike. Čestitke Đeku Šuriji i Regatnom odboru!

-Grand prix glazbene mladeži, uspješan u svom 20 godišnjem organiziranju, proveden na radost 40-tak nadarenih glazbenika pod vodstvom Olge Šober, Marije Rozine Milčić i LC Rijeka

1. *Humanitarne akcije najveća snaga Lionsa Hrvatske*: Vinograd dobrote u Iloku, sadnja 100 maslina za 100 Lions godina u Bajkinima, čišćenje akvatorija oko otoka Murtera i Barbinca kod Solina, „Čigrin let“, „Sa Gričankama na Opatovini“, „U susret životu in memoriam Helgi Vlahović Brnobić“, „Jaglac u borbi protiv dijabetesa kod djece“, „Zaželi želju – 100 želja 100 darova“, „Pahulja dobrote“, „Božićna bajka“, „Pjesmom do škole“, „Kuća sretnih ciglica“, „Latinsko idro“, „Vlaji na Himalaji“, „Četri tenora“, "Maestral svugdje gdje treba", „Neka bude jednako“, "Zagrlimo male slatke", Šparogijada na Hvaru, ugradnja semafora za slijepe, koncerti, martinje, badmington, tenis i golf turniri, „Žlica dobrote“, maskembali, sadnje stabala, Bečki bal u Opatiji i u Zagrebu, kontrola šećera u krvi…

Zahvaljujem GST koordinatoru Vesni Boinović Grubić na njenom sudjelovanju i kreativnosti u poticanju ovih aktivnosti!

1. 169 posjeta guvernera u jednom mandatu klubovima, Zonama i Regijama, njihovim akcijama, godišnjicama, sastancima i druženjima
2. Sudjelovanje na Međunarodnoj konferenciji u Chicagu, na Europa Forumu u Mentrouxu u Švicarskoj, na Mediteranskoj Konferenciji u Antalyi u Turskoj
3. Sportski susreti u Zadru okupili su 50-tak lionsa iz cijele zemlje u prekrasnom druženju
4. Promovirali smo izdanje Lions direktorij na početku mandata i upravo Lions Magazina
5. Redovito Izvješćivanje članstva o svim važnim događajima putem WEB-a, Facea, E-magazina i E-maila
6. WEB i FB stranica – prava riznica i bogatstvo ideja, projekata, fotografija, podataka
7. Newsletter – pravodobno informiranje svih članova o akcijama i radu distrikta
8. Obavijesti tajništva na dnevnoj bazi prema klubovima, Kabinetu, socijalnim mrežama
9. Tisuće telefonskih poziva i razgovora u cilju zacrtanih aktivnosti
10. Bratimljenje LC Novigrad sa LC Mileva Marić Ajnštajn Novi Sad, LC Poreč sa LC Europa Trieste i sa LC Tuzla, LC Zrinjevac sa LC Celje Mozaik....
11. Povjerenstvo za razminiranje pod vodstvom Dubravka Krušarovskog u velikom broju akcija educiralo je djecu o opasnosti od mina u Osijeku, Vukovaru, S. Brodu, Belom Manastiru i drugim gradovima
12. I ostala povjerenstva su u okviru svojih mogućnosti dala svoj doprinos ovoj Lions godini, a posebno Povjerenstvo za očuvanje obitelji i prevenciju nasilja, Povjerenstvo za normativnu djelatnost, Povjerenstvo za borbu protiv ovisnosti i zdravstvenu skrb.

*U Lions godini 2017./ 2018. nije ostvareno:*

1. Nije proveden Natječaj za fotografiju, jer je ova aktivnost od strane LCI prebačena na izbor fotografije putem E-maila direktno na LCI
2. Nije realizirana organizacija Humanitarnog koncerta u Splitu za nabavu vatrogasne opreme, a zbog nemogućnosti osiguranja TV prijenosa i caal-centra
3. Do kraja Lions godine predstoji obilazak LC Hvar, LC Samobor i LC Zagorje čime su po prvi put u mandatu jednog guvernera posjećeni svi klubovi u našem Distriktu!

*U Lions godini 2017./2018. iznad očekivanja ispunjeno:*

1. Brojni humanitarni projekti ostvareni su s velikim uspjehom - Klubovi su se upravo natjecali tko će više, tko će bolje?
2. Izvrsno osmišljeni projekti klubova vezani uz ekologiju, šport, kulturu i umjetnost
3. U duhu najavljenoga cilja, klubovi i zone su zajednički osmišljavali i provodili projekte i druženja
4. Međusobno pomaganje različitih klubova sa ciljem razmjene iskustva i podjele zadataka
5. Proslavljene su mnoge lijepe obljetnice 10, 15 i 20 godina djelovanja, te posebno 100 godina LCI
6. Na podrucju pomoći slijepim i slabovidnim osobama ističe se aktivnost vise klubova oko  prikupljanja sredstava za organiziranje ICC kampa mladih u Zadru s ciljem povećanja komunikacije i mobilnosti
7. Još nam slijede aktivnosti oko razmjene mladih, te kampa mladih u Istri što će zasigurno naši leići uz pomoć lionsa LC Poreč i cijele Istre odlično odraditi.
8. Upravo ističemo kandidaturu za organizaciju Lions Europa Foruma u Zagrebu 2021. godine
9. Lions godinu završavamo s rastom članstva i nastavkom pozitivnog trenda što očekujem da će biti evidentirano i sa 30. lipnja 2018. godine!

Ovaj mandat pamtim po izuzetno velikoj motivaciji članstva za dragovoljnim, humanitarnim radom, posvećenosti cilju služenja bližnjima u nevolji, međusobnim druženjem, poštivanjem i ispunjavanjem preuzetih obveza, po izrazitoj povezanosti klubova, zona i Regija u zajedničkim akcijama, po dobroj kordinaciji aktivnosti u Kabinetu i tajništvu, te po velikom broju posjeta guvernera i članova Kabineta klubovima i njihovim akcijama.

**ZAKLJUČAK**

Dragi Lionsi, Leići, dragi Lions prijatelji, anđeli humanosti,

uvjeren sam da je ova godina još jedna uspješnica u razvoju Lionisma Republike Hrvatske. Pozivam sve vas koji ste ustrajni u darivanju dijela svoga vremena i života velikoj obitelji Lionsa, da i dalje pomažete i stvarate jedan humaniji, bolji i sretniji svijet od ovoga u kojemu živimo. Volio bih da jednoga dana svi vi kada se nađete na nekom velikom skupu u stranoj zemlji doživite predivan osjećaj ponosa i pripadnosti najvećoj humanitarnoj organizaciji, svjesni postojanja jednoga novog svijeta humanizma koji se rađa usprkos mnogobrojnim ratovima, prirodnim katastrofama, bolestima i sve većem siromaštvu, svijeta u kojem ma kako različiti bili, svi imamo priliku za život dostojan čovjeka.

Zato na kraju hvala prije svega mojoj obitelji na potpori i razumijevanju moga dugogodišnjeg putovanja s Lionsima. Hvala svim lionsima u Hrvatskoj, ali jednako tako i mojim bliskim lions prijateljima u međunarodnoj zajednici: Dragi Filevskom, Loreni Hus, Sabini Mujezinović, Marku Gospodjinačkom i Mihajlu Širgovskom na odanosti i posvećenosti lions dužnostima, svima vama, bez kojih ne bi bilo ovako plodonosne, prepune uspješnih aktivnosti, Lions godine 2017./2018!

Veliko vam hvala anđeli humanosti!!!

Od srca želim nastupajućoj guvernerici Sanji Paprenjak i novom Kabinetu puno uspjeha u mandatu 2018./2019. godine uz želju za još jednom uspješnom Lions godinom!

Vaš u lionismu,

Mladen Kajganić

Guverner Distrikta 126 Hrvatska